Innocentius etc. venerabili fratri … Lundensi archiepiscopo, apostolice sedis legato, salutem etc. Illam de probitate et honestate tua fiduciam obtinemus, ut tibi vices nostras secure in arduis negotiis committamus, sperantes, quod ad divini nominis gloriam et apostolice sedis honorem ea satages promovere. Cum igitur christiane fidei zelo succensus ad convertendum circumstantes paganos ab errore ad veritatem non modicum laboraveris et adhuc laborare disponas, ut hoc plenius et efficacius exequaris, nos tibi vices nostras duximus committendas. Venerabilibus fratribus nostris … Vbsalensi archiepiscopo et suffraganeis eius et episcopis ac aliarum aliis ecclesiarum prelatis per Daciam et Suethiam constitutis per scripta nostra mandantes, ut tibi ad hoc opus fideliter laboranti tanquam legato apostolice sedis intendant, ut erorum adiutus auxilio talentum tibi commissum cum multiplici nobis lucro resignes, cum te a predicationis officio Deo duce contigerit remeare. Nos enim liberam tibi concedimus potestatem, ut iuxta verbum propheticum evellas et destruas et edifices et plantes prout utrumque secundum Deum videris faciendum. Datum Laterani 2:do non. aprilis pontificatus nostri anno quinto decimo.